秋興
作者：釋文珦
朝代：宋

paragraphs: 昔人苦悲秋，我獨愛秋色。
無雲天萬里，遠嶠出寒碧。
楓林葉如丹，溪水清見石。
飽雨豆莢肥，經霜栗包拆。
連疇稻正黄，冒野蕎亦白。
籬菊忽盈把，山萸又堪摘。
日月如過鳥，良辰敢虛擲。
青猿頗會意，爲我具短策。
西風吹破帽，野興在故屐。
不憚登涉勞，遠訪巢居客。
此客更可人，分我漁樵席。
人生貴適意，何必累形役。